Ilmoitus sopimuksista (Asia COMP/D-1/38.606 - Groupement des Cartes bancaires) (ETA:n kannalta merkityksellinen teksti)



Virallinen lehti nro C 080 , 03/04/2003 s. 0013 - 0014



Ilmoitus sopimuksista (Asia COMP/D-1/38.606 - Groupement des Cartes bancaires) (2003/C 80/04) (ETA:n kannalta merkityksellinen teksti) 1. Komissio vastaanotti 31. tammikuuta 2003 Groupement des Cartes Bancaires -ryhmittymältä, joka on Ranskan lainsäädännön mukaisesti yleinen taloudellinen etuyhtymä (jäljempänä "ryhmittymä"), neuvoston asetuksen N:o 17 2 ja 4 artiklan mukaisen ilmoituksen muutoksista ryhmittymän jäsenpankkeihin sovellettaviin, erityisesti uusien jäsenten liittymismaksua koskeviin sääntöihin. Muutoksilla luodaan myös korttitapahtumia vastaanottavien pankkien aseman sääntelymekanismi (mécanisme de régulation de la fonction acquéreur eli MERFA). 2. Ryhmittymä on pankkienvälinen elin, joka vastaa muun muassa CB-maksukorttijärjestelmän hallinnoinnista ja siihen liittyvien sääntöjen määrittelystä. 3. Muutokset vahvistettiin 8. marraskuuta 2002 ryhmittymän hallintoneuvostossa (koostuu CB-järjestelmän yhdestätoista perustajapankista). Niiden voimaantulosta 1. tammikuuta 2003 ilmoitettiin ryhmittymän jäsenille, ja yhtiökokous hyväksyi ne 20. joulukuuta 2002. Niitä ovat - korttitapahtumien vastaanottajan aseman sääntelymekanismi (mécanisme de régulation de la fonction acquéreur eli MERFA), jota sovelletaan seuraavasti: CB-kortteja myöntävä pankki, joka ei lainkaan vastaanota CB-tapahtumia kauppiailta eikä hoida CB-korttien haltijoiden käytössä olevia pankkiautomaatteja, on velvollinen maksamaan vuosittain 11 euroa jokaista myöntämäänsä CB-maksukorttia ja 3 euroa jokaista automaattikorttia kohden. Korttitapahtumia joko maksusuorituksina tai nostoina vastaanottava pankki, jonka vastaanottotoiminta on kuitenkin huomattavasti rajoittuneempaa kuin myöntämistoiminta (suhteessa kaikkien ryhmittymän pankkien toimintaan), on velvollinen maksamaan vuosittain 0-11 euroa jokaista käytössä olevaa CB-maksukorttia ja 0-3 euroa jokaista käytössä olevaa CB-automaattikorttia kohden riippuen painotuksesta korttien vastaanotto- ja myöntämistoimintojen välisessä suhteessa. Maksut, jotka ryhmittymä perii MERFA:n nojalla, jaetaan niille jäsenpankeille, jotka eivät ole maksuvelvollisia CB-järjestelmässä tapahtuvan vastaanottotoimintansa perusteella. - muutos ryhmittymän uusiin jäseniin sovellettavaan liittymismaksuun. Maksu, joka oli aiemmin 38000 euron kiinteä kertasumma (ilman alv:tä), koostuu tästä eteenpäin kolmesta osasta: - 50000 euron kiinteästä summasta (ilman alv:tä), - 12 euron maksusta (ilman alv:tä) jokaista ryhmittymään liittymistä seuraavan kolmen vuoden aikana myönnettyä CB-korttia kohden, - vain niille uusille jäsenille, jotka kolminkertaistavat myöntämiensä CB-korttien määrän kolmannen liittymisvuotensa lopun ja kuudennen liittymisvuotensa lopun välillä: 12 euron maksusta (ilman alv:tä) jokaista kolminkertaisen määrän ylittävää myönnettyä korttia kohden. - uusi maksu, jota sovelletaan 31. joulukuuta 2002 lähtien ryhmittymän jäseniin, jotka lisäävät merkittävästi CB-korttien myöntämistoimintaansa kolmen vuoden kuluessa 1. päivästä tammikuuta 2003 alkaen (ns. "nukkuvat jäsenet"). Maksettava summa määräytyy soveltamalla seuraavaa kaavaa: jos jäsenpankin indeksi, joka osoittaa sen toimintaa suhteessa CB-korttien yleiseen myöntämistoimintaan, ylittää yli kolminkertaisesti vastaavan kolme vuotta aiemmin määritetyn indeksin, pankki on velvollinen maksamaan 12 euroa jokaista indeksin kolminkertaistumista ylittävää korttia kohden. - ryhmittymän jäsenten äänivallan laskemista ja oikeutta ryhmittymän varoihin koskeva muutos. Asianomaiset oikeudet lasketaan tästä eteenpäin sen perusteella, miten laajaa jäsenpankkien toiminta on ollut CB-järjestelmässä seitsemän vuoden jakson aikana aiemman yhden vuoden sijasta. 4. Ryhmittymä vakuuttaa, että ilmoitettujen sopimusten ansiosta sen jäsenten osallistuminen CB-järjestelmän kehittämiseen voidaan ottaa paremmin huomioon. Ryhmittymän mukaan jäseniä rohkaistaan MERFA:n avulla kehittämään vastaanottotoimintaansa. Ryhmittymä on myös sitä mieltä, että vastaanottotoiminnalla aikaansaadaan myönteisempiä ulkoisia vaikutuksia kuin myöntämistoiminnalla. 5. Komissio katsoo alustavan tarkastelun perusteella, että ilmoitettu sopimus voisi kuulua asetuksen N:o 17 soveltamisalaan. 6. Komissio kehottaa asianomaisia osapuolia esittämään sille ilmoitettuja sopimuksia koskevat huomautuksensa. 7. Huomautusten on oltava komissiolla kolmenkymmenen päivän kuluessa tämän ilmoituksen julkaisemisesta. Huomautukset voidaan lähettää faksitse ((32-2) 296 98 07) tai postitse viitteellä COMP/D-1/38.606 - Groupement des Cartes bancaires seuraavaan osoitteeseen: Euroopan komissio Kilpailun pääosasto Linja D Yksikkö D-1 (Rahoituspalvelut) B - 1049 Bruxelles/Brussel